Komisjon avaldas esialgse ettepaneku 6. aprillil 2005. aastal, nähes ette ajavahemikuks 2007-2013 EÜ raamprogrammi kogueelarvega 72,7 miljardit eurot (jooksvad hinnad) ja Euratomi raamprogrammi kogueelarvega 3,1 miljardit eurot. Ettepanek sisaldab mitut olulist uuendust, sealhulgas Euroopa Teadusnõukogu loomine teadlaste endi algatatud nn  eesliini teadusuuringute toetamiseks, ühiste tehnoloogiaalgatuste käivitamine tipptehnoloogia arendamiseks ja uue teadusuuringute infrastruktuuri rajamisele kaasaaitamine. EÜ raamprogramm on struktuurilt jaotatud viieks eriprogrammiks: "Koostöö" (koostöö toetamine viies temaatilises eelisvaldkonnas), "Ideed" (Euroopa Teadusnõukogu loomine), "Inimesed" (teadlaste koolitamise ja karjäärivõimaluste loomine), "Võimekus" (teadusuuringute võimekuse parandamine) ja Teadusuuringute Ühiskeskuse otsemeetmed, mis jäävad väljapoole tuumaenergia valdkonda. Euratomi raamprogramm on struktuurilt jagatud kaheks eriprogrammiks ning selles nähakse ette suured rahasummad tuumasünteesialaste teadusuuringute jaoks kooskõlas ühenduse poolt ITERi (rahvusvaheline katsetermotuumareaktori projekt) elluviimiseks koos USA, Jaapani, Venemaa, Hiina ja Koreaga võetud rahvusvaheliste kohustustega.